Ai 16 di Zenâr dal 2009, intun blog nassût su Splinder, a vignivin publicadis lis primis dôs contis di un progjet di narative curte par furlan sul web che al cjapave la sburtade dai tancj blog di chei timps e la doprave par meti dongje web, contis e marilenghe. La idee e jere di creâ un alc che par talian ‘nd jerin une vore e par furlan al mancjave: un puest virtuâl dulà che si puedi lei e publicâ storiis curtis di ogni gjenar, magari modernis, che si puedìn comentâ o ancje criticâ, ma che dut chest al stici a scrivi e lei par furlan. La idee e veve cjapât cuarp a Udin, cualchi setemane prin, intune frascje dongje sant Jacum, denant di doi tais – un blanc e un neri – e doi crostins persut e cren. I doi sentâts tal taulin a jerin Rafaêl Serafin, che us sta scrivint, e Dree Venier. Chei doi no si jerin mai viodûts prin di chê volte.
Il non, saltât fûr cuasi subit, al jere CONTECURTE.
Vuê a son passâts 10 agns e Contecurte, la Ostarie Leterarie, e je ancjemò chi, devant dal vuestri nâs, e la ultime conte publicade dal Ostîr un moment fa e je la numar 800, e l’articul publicât al è il numar 1000.
Dîs agns a son tancj. Tal web a son une infinitât, e nol è facil che un sît – se pûr cui siei sù e jù – al duri tant. Il blog al è passât di Splinder a Blogspot, al à vudis polsis e moments di sucès, al è jentrât te vite reâl cun tancj spetacui e ancje un pôc tes scuelis. Al à fat scrivi int che forsit no varès mai scrit par furlan e neancje mai scrit, e al à fat lei int par furlan che magari prime no jere usade a fâlu e magari e à imparât ancje cualchi regule di grafie o gramatiche. Di un an in ca al è deventât un sît. In dîs agns nus àn dât une man in tancj, a partî dal famei Checo, mûr di fonde de ostarie, a camarîrs, garzons, camarelis, massariis, berlons, cjantôrs, sartoris, coghis e tancj che a son masse par rivâ a visâsi di ducj. E in tancj a van indevant a dânusale ancje cumò, une man. Ma dîs agns ancje inte vite, a son tancj. O vin viodudis rivâ personis gnovis e ‘nt vin viodudis lâ vie, cualchidune ancje par simpri. Da rest, o sin une ostarie, e o sin un struc de agregazion umane e des sô dinamichis.
In dîs agns, cun di plui, ancje il mont al è cambiât, e al va in piês. Noaltris o fevelin une lenghe piçule. Une lenghe piçule, puare e bielissime, ma che come ducj i piçui, i puars e i diferents a scugnin simpri difindisi. Si che, Contecurte, sedi l’ostîr che us sta scrivint, sedi i siei colaboradôrs di cumò e di prin, la intindin come une ativitât di resistence, di difese di alc di biel e diferent che o vin gust che al resti. E no cjacarìn dome di contis. Lis contis a son dome il spieli di chest alc.
Di dut chest, lis contis a son ce che al reste. Lis contis a son dutis achì, che si puedin ancjemò lei, insiemi ai coments e a lis emozions che ognidune e da. E alore, dutis chestis peraulis, a sono par dîsi: BON COMPLEAN CONTECURTE!
E ce fasìno par festegjâ? Ce si fasie a un che al finìs i agns?
Facil! Si à di fâi un regâl!
E alore o sês visâts. A partì di cumò e intai prossims dîs, ducj voaltris, contecurtârs di cumò e di une volte, contecurtârs mancjâts e scjampâts, e parcè di no, ancje contecurtârs di doman, se o volês deventâlu, insome… o viodarês rivâ inte vuestre pueste une idee par regalâ une conte gnove ae Ostarie. La idee us al à darâ l’Ostîr tirant i siei dadui magjics che a coventin par scrivi storiis. 4 dadui di interpretâ e di fâi sù une storie che e ziri ator des solitis 2000batudis une vore elastichis.
Lui, l’ostîr, al à za tacât, e la conte che viodês chi daûr e je saltade fûr di chescj dadui (sì, sì, dadul nus fâs schifo ancje a nô, podês lei dados, come che sin usâts a dî) e e je il so regâl ae Ostarie, ma meteit dongje ancje la la cuistion di tirâ cuatri dadui, che si fâs fature.
E no je finide. Dopo 10 agns di Osterie, nus pâr il câs ancje di meti dongje une cene, par cjatâsi chel che al pues e al vûl. Cumò pensìn a une date, e viodìn di proponi ancje chê. Ma intant, tachìn a invidâ la int a… fanûs il regâl! (E se al è cualchi contecurtâr che al à voie di vê une butade di dadui, par scrivi une conte, baste che al scrivi une mail o nus contati su fb).
E cumò vonde peraulis, un grassie a ducj e… BON COMPLEAN CONTECURTE!!!
__________________
I regâi ricevûts di Contecurte par il so complean:
- Clap clap clap, Rafaêl Serafin, l’Ostîr
- La pension, Checo Tam, il Famei
- Culture in semence, La Fuguline, la Coghe
- Secs ma bogns, Margarite Cogôi, la Massarie
- I dadui dal destin, Galliano di Buenos Aires
- Ufos che rivin e no tocjin, Barbara Battel
- Il câs de cassele di len, Massim Furlan
- Cui savê!, di Laurin Zuan Nardin
- L’agâr de Lyon e il disc volant, di Renzo Brollo
- Almost blue, di Stiefin Morat
- Libertât obleade, di Gianfranco Pellegrini, il Garzon
- Lassâsi lâ, di Michêl Londar, il Berlon
- Problemis di siôr, di Michêl Vuardianut Calligaris
- Storie di Bulletto e di une femine di Palaçûl di Done Bete
- Nart e Juine di Luciano Marinig
- L’om che al rimbalzave simpri di Stralunade, la Sartore
- La partide di balon di Maurizio Di Fant
- Il vecjo su la coline di Maghe Olstrele
- Nol è migo just di Gianluca Franco
- Tristeriis di Pablo Gortan, il Cramâr
- Il bosc di Vico di Luciano Marinig
- Lâ daûr dai siums di Egle Taverna
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn